text: Brandmænd reddede koncert
  02 juni 2012 kl. 09.56
  Kolding Brandvæsen reddede koncert for 300 frysende gæster på Koldinghus.
  En koncert med Rugsted og Kreutzfeldt i slotsgården på Koldinghus, udviklede sig fredag aften til en så kold oplevelse, at brandvæsnet måtte rykke ud.
  Den hårde blæst fik koncertgæsterne fra Erhvervsklubben Koldinghus og Koldinghus Ordnen til at ryste af kulde, indtil en medarbejder på slottet fik en ide og kontaktede byens beredskab.
  
  Udrykning med tykke tæpper
  Herfra var fem frivillige brandmænd hurtige til at rykke ud og ankom med tykke evakueringstæpper til det kolde selskab.
  De taknemmelige gæster fik varmen under tæpperne og de fem brandfolk fik en uventet koncertoplevelse.
  